
Capitolul 1: Slavii

În a doua jumătate a mileniului 1, într-o margine a târgului Giurgiu, din lunca Dunării, în partea de miazăzi, principalul obiectiv pe care-l puteau vedea locuitorii, în afară de port, era o cetate cu aspect de fort, solidă, nu prea înaltă, cu ziduri de piatră, construită, între anii 536 - 538, de către eparhul Ioannes, comandantul suprem al trupelor militare din regiune, din ordinul împăratului bizantin Justinian. Era o clădire poligonală, neregulată, cu ziduri groase, cu fundamentul din blocuri mari, nu foarte vastă, dar așezată în centrul unui ostrov cu iarbă deasă, pe un teren nisipos și, mai ales, prevăzută cu o curte interioară și cu numeroase anexe, pentru soldați, ceea ce autohtonilor le impunea un teribil sentiment de siguranță. În spațiul înconjurător se aflau bucătării, dormitoare, grajduri, săli pentru arme și alte amenajări, care toate contribuiau ca fortăreața să capete un aer cazon; dincolo de gardurile de piatră însă, peste Dunăre, apoi peste câmpia dreaptă, năpădită de pomi, către sud se întindea lunca fluviului, verde și mlăștinoasă, acoperită de mari tufișuri, dominată la est de port iar la vest și spre nord de oraș, iar asta îi dădea mai degrabă o înfățișare de castel cochet, decât de garnizoană.

Zidită pe o dublă platformă tare, foarte robustă, din beton roman, fortăreața avea două etaje și, deși nu măsura în diametru, în spațiul definit ca „locuibil”, decât 13 metri, conținea în curtea interioară cuptoare pentru coptul pâinii, grămezi de lemne, rezerve de nutreț pentru cai, remize pentru căruțe, o magazie de efecte, dar și un turn-locuință, pe care însă militarii bizantini, înarmați, echipați colorat, îl foloseau ca punct de supraveghere. Nu era un „bastion inexpugnabil”, destinat rezistenței în fața unui asediu prelungit; constituia însă un loc excelent de refugiu pentru conducătorii orașului, în cazul unui atac neașteptat și, mai ales, un adăpost eficient pentru unitatea încartiruită acolo, care, în eventualitatea unei „năvăliri barbare”, avea, în primul rând, misiunea de a respinge asaltul, iar apoi de a comunica rapid cu forțele imperiale, de peste fluviu, pentru a primi întăriri.

Așa cum se înfățișa însă, pentru oamenii din orașul Giurgiu cetatea reprezenta, înainte de toate, un sprijin moral, căci, atâta timp cât locuitorii îi zăreau pe soldații romani urcați pe metereze, înarmați cu lănci și cu spade, protejați de coifuri, de scuturi și de cămăși de zale, care străluceau în soare, și bine instruiți, sau, prin târg sau prin port, îi întâlneau pe ostașii de la aprovizionare, călări sau în căruțe, însemna că nu erau amenințați de nici o primejdie și stăteau liniștiți, forfotind către Dunăre, zorind către obor, cu coșurile pline, sau ascultând porunci strigate de un trimis al căpeteniei lor, numită „jude”. Când însă, spre miazănoapte, începeau a se înălța tremurător, pe deasupra copacilor, fuioare de fum, iar la orizont, pe culoarul stepei, se iveau pâlcuri necunoscute de călăreți - mai întâi mici ca niște gâze, apoi din ce în ce mai mari -, urmate de șiruri de care și de puhoi de lume, înecate în nori de praf, ofițerii bizantini se apucau să răcnească, navele din port se depărtau de țărm, târgoveții se împrăștiau, îngroziți, piețele se goleau de oameni și orașul părea a rămâne pustiu.

Deasupra turnului fortăreței însă flutura stindardul imperial - cu crucea imprimată pe el, cu vulturul cu două capete frumos desenat, pe un fond violet, auriu și alb, și cu emblema lui Iisus Hristos, compusă din inițialele I și XP, dominând înălțimea -, în semn că la sud de Dunăre teritoriul aparținea marelui împărat bizantin, iar soldații, cocoțați pe ziduri, cu arcurile întinse în mâini, arătau atât de înspăimântători încât, uneori, înțelegând că ajunseseră la frontieră, năvălitorii - de origine slavă, de obicei -, descurajați, ezitau să se mai apropie și se opreau. Știau că granița, trasată pe firul Dunării, despărțea ținutul valah, aflat la nord de fluviu, de marile posesiuni bizantine, situate la sud, iar a mai înainta echivala, pur și simplu, cu a ataca imperiul; nu aveau însă habar de faptul că romano-bizantinii, conștienți de uriașa importanță a Dunării ca drum comercial, incluseseră în teritoriul lor și ostroavele - precum insula Sfântul Gheorghe, din coasta orașului Giurgiu, pe care se găsea cetatea, sau insulele învecinate Mocanu și Mocănașu, din susul apei -, și nici nu pricepeau de ce, de câțiva ani, împăratul Justinian, aflat la Constantinopol, se străduia - inspirat, poate, de predecesorul său mai îndepărtat Constantin cel Mare - să reintroducă sub control bizantin o fâșie de uscat de la nord de fluviu, cuprinzătoare a mai multor localități, printre care și târgul Giurgiu - și, prin urmare, ordonase armatei a o redobândi.

Pe vremea aceea, gândirea strategică nu făcea parte din mentalitatea slavă, care, în linii mari, se prezenta îngrozitor de simplu: bine înarmați și foarte mulți, abili războinici și rezistenți, slavii nu voiau altceva decât să treacă Dunărea, să pătrundă în interiorul imperiului, să prade cât se putea și, dacă era posibil, să se așeze acolo, pentru a mai jefui și în viitor. De aceea împăratul Justinian, supus constant unei presiuni enorme din partea lor, s-a văzut silit să își apere granița de nord a imperiului exclusiv militar. Or, din pricina tot mai deselor încleștări dintre năvălitorii răsăriteni, sosiți pe coridorul stepei, și neînfricații soldați bizantini, oamenii din orașul Giurgiu, precum și din satele Slobozia, Frătești, Bălănoaia, Daia, Braniștea, Gostinu și Oinacu, de primprejur, aflate, toate, în „teatrul de operațiuni”, trăiau tot timpul cu frica-n sân, cu un ochi trăgând spre ostașii suiți pe crestele cetății, iar cu celălalt supraveghindu-i pe înspăimântătorii slavi.

Altminteri, spre deosebire de invadatori, locuitorii din nordul Dunării știau că împăratul Justinian, pentru a-și proteja imperiul, repusese sub stăpânirea sa, în afară de peticul de pământ cucerit de răposatul general Chilbudios, mai multe așezări din sudul Munteniei, al Moldovei, al Olteniei și al Banatului, considerate „puncte strategice” de mare însemnătate (ca Litterata-Lederata, sau Palanca Nouă, Dierna-Zernea, sau Orșova, Recidiva-Arcidava, sau probabil Vădastra, Turris, sau Turnu Măgurele ori Bărboși, Sycidiva-Sucidava, sau Celei, Drobeta-Theodora sau Drobeta Turnu Severin, Constantiniana Daphne, de la gura de vărsare a Argeșului, însă și altele, necunoscute), așa încât, făcându-și curaj, își continuau viața obișnuită, muncind, iubind, construind și întreprinzând comerț, dar, îndeosebi, la sfârșit de săptămână, precum proclama religia lor, intrând în micile bisericuțe de lemn din așezări, ca să asculte slujba creștin-ortodoxă, să se roage și să se închine.

De regulă, duhovnicii propovăduitori ai celor sfinte erau stareți, adăpostiți în schituri de lemn, care însă, pe cât se pare, îndeplineau „și funcțiuni episcopale, și hirotonii de preoți”, atrăgându-și mai târziu, pentru aceasta, denumirile eronate de „falși episcopi” sau „pseudo-episcopi”, menționate într-o enciclică papală referitoare la timpul acela. Adevărurile promovate de ei însă erau apreciate la justa lor valoare și, de aceea, enoriașii sosiți la slujbe se înmulțeau pe zi ce trecea.

 Ținutul însă era animat mai mult de negustori, care, profitând de o politică de înviorare comercială, aplicată interesat, prin anii 539-540, de Imperiul Bizantin, pentru a-și spori profitul, începuseră a se îndrepta cu navele lor,  încărcate cu mărfuri, atât de pe Rin, cât și de pe Dunăre, dar, mai ales, din Orient, pe Marea Neagră, pentru a urca apoi în amonte, spre portul Giurgiu, unde, acostând greoaie la chei, erau așteptate cu nerăbdare de neguțătorii de pe uscat, așa încât, în clipa când ancorau, iar vasele de război, însoțitoare, se poziționau în jurul lor, hamalii se repezeau să le descarce, robii țâșneau să ajute, mânați de stăpânii lor, funcționarii se înfățișau să perceapă taxe, iar oamenii se îmbulzeau să le vadă. De îndată ce manufactura era preluată însă de angrosiști, care, la rândul lor, formau caravane păzite de haidamaci înarmați, tocmiți anume, și coloana pornea spre oraș, pentru a trece printre așezări și a urca spre munți, aglomerația se risipea, funcționarii se retrăgeau în cotloanele lor, gospodarii se înapoiau spre casă și în micul port nu se mai vedeau decât corăbiile săltând lin pe apă.

Conform istoricilor, comercianții proveneau din cele mai diverse structuri sociale, urmărind cu toții același scop: să se îmbogățească. Concurența însă era imensă, riscurile nenumărate și nu toți aveau succes; de aceea, puținii dintre ei care izbuteau în cumplitul demers obțineau aproape întotdeauna, în afară de cuvenitul profit, un mare prestigiu și o durabilă faimă, care, în mod firesc, îi ajutau apoi să ocupe, aleși de concitadinii lor (sau, poate, numiți de conducători), atât posturi de juzi sau de consilieri, cât, mai ales, funcții bine retribuite, precum colectori de taxe sau înalți slujbași; și, nu rareori, dintre ei se racolau cârmuitorii de obști, unși în scaun poate de marii proprietari locali, ale căror atribuții se rezumau la a strânge dări, dar și la a convoca tinerii bărbați la oaste. Dreptatea însă, atât la oraș, cât și la țară, în așezările numite sate (de la pelasgul „sat”, transformat mai târziu în latinul „santum”, cu semnificația ”șanț”), o făceau juzii, sau conducătorii supremi, dar care, fiind răzlețiți, neunificați, ca și comunitățile, probabil că exercitau proceduri diferite de la regiune la regiune, singurul corolar fiind comerțul, unde, influențați de bizantini, se prea poate ca și indigenii să fi acceptat, ca formă fundamentală a economiei lor, în afară de troc, moneda. Altfel, potrivit acelorași specialiști, societățile din lunca Dunării, al căror trai se desfășura, deopotrivă, în vatra localităților, dar și în exteriorul lor, pe ogoare, în păduri sau în călătorii, se bazau mai mult pe tradiții și, pentru că utilitatea acestora fusese validată de experiență, continuau să execute, cu sau fără îndemnuri de la conducători, tranșee de apărare, ca și strămoșii lor, să-și confecționeze arme, să are, să semene, să crească animale, să se căsătorească, să plătească biruri, dar, mai ales, să privească atenți spre Cetatea din Insulă - cum i s-a spus mai târziu fortăreței Giurgiu -, deoarece soldații dintre pereții ei erau singurii în măsură a îi anunța la timp despre schimbări. 

Peste aproape o mie de ani, potrivit cronicarilor turci, în Cetatea din Insulă aveau să încapă până la 3 000 de oameni; despre câți soldați bizantini s-au aflat între zidurile ei în secolul 6 însă nu s-a descoperit niciodată, precum nu s-a știut nici câte animale au fost pe ostrov, sau dacă membrii garnizoanei erau înlocuiți regulat; se cunoaște însă cu certitudine că, atâta timp cât fortăreața s-a găsit sub control bizantin, pe insula Sfântul Gheorghe s-a  întâlnit întotdeauna un corp de oaste exemplar înarmat, poate nu prea numeros, dar oricum suficient de puternic pentru a respinge un atac nomad, pentru a cere întăriri din imperiu, sau pentru a le solicita autorităților cetății Sextanta Prista, de peste Dunăre, să îi sară în ajutor.

Sextanta Prista era o altă cetate construită de către romani, în Moesia de Jos, lângă orașul Ruse, pe țărmul bulgăresc al fluviului Dunărea, care, servind, pe vremea împăratului Vespasian, dintre anii 69-79, atât ca tabără, cât și ca loc de retragere a flotei imperiale, fusese fortificată pe timpul lui Dioclețian, pentru ca în secolele 4 și 5 să conțină un scaun episcopal, dar, în secolul 6, să primească exclusiv atribuțiile, ca și Cetatea din Insulă, din târgul Giurgiu, unui post întărit bizantin, destinat a-i opri, sau a-i încetini, pe năvălitorii barbari. De aceea nomazii slavi, înțelegând că, dacă ar fi inițiat acțiuni ofensive împotriva vreuneia dintre ele, ar fi determinat sosirea în regiune a și mai multor militari bizantini, evitau a se năpusti asupra lor, mai ales că, în definitiv, prada pe care ar fi putut-o lua dintr-o fortăreață era infimă, riscurile întrecând cu mult profitul. În plus, pe la jumătatea veacului 6, slavii nici nu erau atât de mulți încât să-i copleșească pe bizantini numeric, și apoi, fiind păgâni, și crezând cu convingere în superstiții, se temeau ca nu cumva, dărâmând fortărețele, să elibereze duhurile existente în ele, iar spiritele, din răzbunare, să îi îmbolnăvească, sau să le pricinuiască orice alt tip de rău. 

Pe împăratul Justinian însă incertitudinea provocată de slavi la frontiera de nord a imperiului, pe albia Dunării, îl agasase încă de la debutul domniei, așa că, după ce a operat unele schimbări administrative încă din anul 536, dispunând, printr-un edict, desprinderea provinciilor Moesia Secunda și Scythia Minor din dioceza Tracia și punându-le la dispoziția unui „questor Iustinianus exercitas”, creditat cu depline puteri civile și militare, a observat că îndatoririle îl obligau pe slujbaș să guverneze peste un teritoriu imens și, prin urmare, a început să se gândească a face și alte modificări, toate, desigur, menite a securiza permeabilitatea în teritoriul aflat sub stăpânirea sa.

Triburile invadatoare slave însă, care se scurgeau mereu spre sud dinspre nord, în lungi convoaie de care, compuse, de-a valma, din oameni călări, din bărbați, din femei, din copii aflați pe jos și din turme de animale, n-au dat nici un fel de importanță măsurilor întreprinse de împărat și au continuat să se reverse spre miazăzi, amenințătoare și înfrigurate, pe jumătate sălbăticite, aproape goale și înnebunite de foame, căutând cu disperare ori noi pășuni, ori alt mijloc de trai, pentru că altminteri piereau. Și nu s-au oprit decât în valea Dunării, în punctul cel mai sudic al luncii, pe câmpiile acoperite cu mlaștini și cu păduri de lângă Giurgiu, dinspre Slobozia, sau din apropiere de Bălănoaia, de Frătești, de Daia, de Braniștea, de Gostinu ori de Oinacu, unde, întorcând spatele pentru totdeauna culoarului stepei, pe care veniseră, și-au ațintit ochii către imperiu, dincolo de marele fluviu, și au făcut popas. Nimeni nu va ști, niciodată, ce au gândit privind către ținutul necunoscut, făgăduitor de belșug și de bunăstare stăpânit de împăratul de la Constantinopol; dar se poate deduce cu ușurință că, în situația lor, nici nu le-a trecut prin cap altceva decât ori să traverseze Dunărea, să se repeadă asupra satelor din teritoriu și să le jefuiască, ori, și mai plauzibil, să efectueze o incursiune în scop sângeros, pentru a-i demonstra marelui Justinian de ce sunt în stare și a-l determina, în felul acesta, a-i angaja ca apărători ai frontierelor imperiale, transformându-i în aliați bizantini și plătindu-le stipendii.

Deși raționau și acționau aproape în chip primitiv, slavii erau, totuși, o populație organizată în triburi și în uniuni tribale, originară dintr-o regiune răsăriteană, situată între râul Nipru și Munții Carpați, din Ucraina, și între râul Oder și Marea Baltică, și se aflau sub comanda unor cneji, sau jupâni, peste care trona un Sfat al Bătrânilor. Nu fuseseră dintotdeauna o seminție războinică și cuceritoare, și cu atât mai puțin un neam obsedat de nestatornicie; dar, pe vremea aceea, pentru marea majoritate a colectivităților umane fundamentul existenței materiale îl constituiau animalele și terenul agricol și, cum o comunitate nu putea subzista dacă nu deținea pășuni, când oamenii din zona lor s-au înmulțit, iar societățile tribale din împrejurimi au început să-i atace, din aceleași motive, n-au mai avut altă scăpare decât să migreze în lumea largă, atât spre sudul și spre centrul Europei, cât și în Asia Mică, pentru a acapara teritorii.

Considerați de sorginte indo-europeană, slavii erau nomazi, trăind în corturi, se hrăneau cu carne de erbivore și cu produse lactate și ignorau total atât meșteșugăritul și olăritul, cât și negustoria; în schimb, în comunitățile lor, toți membrii se socoteau egali, indiferent de sex, de rang sau de avere, iar deciziile deveneau operaționale doar dacă întruneau unanimitatea. Idolatri convinși, toți credeau cu fanatism în zei, cultivau duhurile și se rugau la forțele naturii, înălțau spiritelor temple de lemn prin păduri, iar morții și-i incinerau; dar, mai ales, deoarece pseudo-religia lor nu le inocula nici un simț moral, n-aveau reprezentarea valorilor și, prin urmare, se mândreau când se îmbogățeau prin jaf și erau fericiți când luau o viață de om. Iar necesitatea de a ști să mânuiască o armă îi îndemna, din instinct, să se pregătească tot timpul pentru război.

În ținutul natal trăiseră în sate insignifiante și mizerabile, precum și în jalnice târguri, risipite de-a lungul râului Nipru, exact pe unde cărările erau mai dificile; de aceea, împinși de puterea obișnuinței, când au început a sosi în valuri tot mai mari în lunca Dunării, cam prin anii 540-541, s-au așezat tot prin văi și pe maluri de ape, în puncte foarte greu accesibile, de unde n-au mai slăbit din ochi imperiul; în plus, pentru a nu fi surprinși și expuși unui dezastru, din precauție, au decis ca toți bărbații tineri, capabili a îi înfrunta pe bizantini, să se instaleze, într-un soi de provizorat, undeva mai sus de Ploiești, într-o zonă depresionară dinspre Munții Carpați, direcționând spre lunca Dunării, printre bălți și prin păduri, pentru a se stabili permanent, doar bătrânii, bărbații trecuți de prima tinerețe, femeile și copiii. Iar contactul atât cu unii, cât și cu ceilalți, e de presupus că se asigura prin ștafete.

În tot acest timp, urmărindu-i îngrijorați cum tot soseau și soseau pe culoarul stepei, așezându-se în ținutul lor, oamenii din orașul Giurgiu, de la Slobozia, de la Bălănoaia, de la Frătești, de la Daia, de la Braniștea, de la Gostinu și de la Oinacu se priveau neliniștiți, bănuind că, mai devreme sau mai târziu, vor fi siliți să se încaiere cu noii veniți, pentru pășuni, dar nu aveau ce face, erau mai puțini, mai slab organizați, împărțiți în zeci de clanuri mici, neunificate, și nu puteau riposta; așa încât, vreme îndelungată, s-au tot uitat, de pe hotare, cum nomazii veneau parcă zilnic mai mulți, cum descălecau, cum își întindeau taberele lângă păduri, prin luminișuri, și cum se întorceau întotdeauna cu fața către imperiu. Poate că nimeni nu ținuse vreo evidență, dar, oricum, la un moment au observat, uluiți, că nomazii se așezaseră de-acum peste tot în jurul lor, pretutindeni unde curgea un râu sau se înălța o pădure, atât pe malurile Jiancăi, sau Parapancăi, spre Slobozia, sau pe țărmurile Făgădăului și ale Bibiței, către Frătești, cât și în mlaștinile de la Comasca, precum și mai către nord, înspre Codrii Vlăsiei.

Slavilor însă nu le păsa nici cât negru sub unghie că erau priviți; dimpotrivă, descinzând în cohorte tot mai numeroase în lunca Dunării, poposind și aliniind căruțele într-un fel de cerc, ei, slobozind animalele, pentru a se hrăni, aprinzând focuri și cărând apă, pentru diverse necesități, păreau împăcați mai mult ca niciodată cu soarta lor. Seara puneau oameni de strajă și atât valahii de la nord de fluviu, cât și bizantinii de pe celălalt mal - de regulă, soldați înarmați, ieșiți în patrulare -, îi vedeau bine cum, la lumina lunii, sau sub pâlpâirile jăratecului trecut de lemne, se mișcau, ca niște umbre, în jurul taberei lor, privind lung către vreun cort, sau liniștind vreun cal agitat, care păștea, auzindu-i apoi deodată cum, pe neașteptate, fără nici o teamă că ar deranja pe cineva, începeau să urle ca lupii, comunicând între ei și sfâșiind pacea neagră a nopții. Dar nici bizantinii și nici valahii nu cutezau să intervină și, peste un oarecare timp, în lunca tăcută, deasupra adăposturilor de unde nu ieșise nimeni, liniștea și întunericul se înstăpâneau din nou, impenetrabile și înfricoșătoare, în vreme ce străjile, aciuite pe undeva, parcă piereau în neant.

La lumina zilei însă nălucile din timpul nopții căpătau consistență, devenind reale și, pe măsură ce taberele se deșteptau, pregătindu-se pentru diverse munci, se observa, totuși, că așteptau ceva; oamenii, din când în când, se opreau din treburi și, lăsând o clipă imperiul nesupravegheat, întorceau capul spre nord și priveau lung; apoi deodată, când pe culoarul stepei se iveau călăreți, răcnind și chiuind, în fruntea unui șir de căruțe goale, și venind în goană spre luncă, se lămurea și ce urmăreau: îi așteptau pe războinicii coborâți dinspre munți, cărora, întâmpinându-i cu bucurie, li se alăturau țipând, pentru ca apoi, împreună, să se îmbulzească spre malul fluviului, să treacă Dunărea pe ambarcații de lemn, să năvălească în teritoriul imperial, tăindu-i și omorându-i pe soldații de pază, dacă puteau, și să nu se înapoieze din sudul ținutului, pentru a se dispersa din nou, decât cu căruțele pline cu pradă și cu mâinile mânjite de sânge. 

Totuși, oricât erau de răi în expediții, cu valahii printre care stăteau se înțelegeau și nu-i atacau, preferând să îi lase a își vedea de treburi, poate pentru ca, la vremea recoltatului, să aibă ce le confisca; sau, pur și simplu, poate pentru că apucăturile le erau sugerate de comportamentul fiarei numite lup, care nici ea nu ucidea pe teritoriul unde se stabilea, pentru a nu-și periclita viitorul; oricare ar fi fost motivul însă, pe valahi nu i-au supărat mai mult decât cu prezența lor, așa încât, peste o oarecare vreme, nici bizantinii, nici alte nații nu s-au mirat când au remarcat, înfiorați, că trupelor slave pornite în incursiuni de jaf la sud de Dunăre li s-au adăugat, desigur pentru a se alege și ele cu pradă, și cete mai mici sau mai mari de valahi. Iar de atunci a devenit o banalitate ca printre hoardele slave de năvălitori, pătrunse în imperiu pentru a se îmbogăți, să se afle și indigeni munteni. 

Valahii însă, spre deosebire de slavi, care veneau de la nord de Pont, erau originari din însoritul sud, provenind, inițial, din triburile de la Marea Egee, sosite la nord de Dunăre cu mii de ani în urmă, dar amestecate, până la a-și stabili identitatea, atât cu diverse culturi neolitice, dar și de mai apoi, precum și cu diferite comunități contemporane cu ei, pe care, de-a lungul timpului, le-au asimilat. Istoricilor și arheologilor geneza lor li s-a părut însă atât de enigmatică încât nici la începutul cercetării științifice a trecutului acestor oameni, și nici mai apoi nu au emis opinii referitoare la obârșia lor care să concorde. Și, de altminteri, neputându-se stabili, mulțumitor, nici măcar etimologia cuvântului vlah, sau vlahi, a fost mai convenabil ca termenul să fie lăsat în suspensie, deoarece nimeni nu a mai trebuit, apoi, nici să accepte, dar nici să demonstreze că acei indivizi înalți, zvelți, bărboși și pletoși, cu părul castaniu sau închis la culoare, însă, datorită mixajelor, supus schimbărilor de-a lungul vremii, și cu femeile cu pielea albă, au fost urmașii unor migratori plecați din Asia Mică.

Cu toate acestea, întrucât neștiind ce s-a întâmplat în trecut nu se poate elucida  prezentul, și cu atât mai puțin anticipa viitorul, o bună parte a cercetătorilor s-au încumetat, în cele din urmă, și au efectuat analize, stabilind că termenul „vlahi” reprezintă un exonim, sau o veche denumire atribuită de către romani populațiilor din Europa Centrală și Răsăriteană, din ambele părți ale Dunării, ale Prutului și ale Carpaților, controlate de marele Imperiu Roman; sau, mai concis și mai sugestiv, populațiile de origine getică și dacică, guvernate, în Peninsula Balcanică, alături de traci și de iliri, de către „stăpânii lumii”.

Autorul roman Cassius Dio însă, folosit ca sursă de referință de către scriitorii târzii, nu i-a menționat în lucrarea sa „Istoria romană”, în mod direct, pe „vlahi”, ci a precizat: „Dacii locuiesc pe ambele maluri ale Istrului, dar cei ce locuiesc dincoace de fluviu - lângă țara Tribalilor - țin cu plata birurilor de Moesia și se numesc „moesi”; afară de cei așezați foarte aproape de „tribali”. Cei de dincolo poartă numele de „daci”, fie că sunt „geți”, fie că sunt „traci” din neamul dacilor, care locuiau odinioară în Munții Rodopi”, arătând, în felul acesta, că geții - sau vlahii, sau valahii, cum li s-a spus mai apoi - erau amestecați cu dacii și, în preajma Munților Rodopi, cu tracii.

Prin urmare vlahii - sau valahii - erau vechii pelasgi, cunoscuți mai târziu ca geți, dintre care însă o parte s-au sedentarizat încă de la descinderea lor la nord de Dunăre, devenind agricultori, altă parte a emigrat, presată de kurganieni și de cucutenieni, umplând Europa cu numărul lor, iar alta, dispersată prin jur în așa fel încât s-a răspândit pe toată suprafața Peninsulei Balcanice (insinuându-se, evident, printre locuitorii de la sud de fluviu), s-a specializat în oierit și în comerț, astfel încât, practicând atât negustoria, cât și transhumanța, se afla mai toată vremea în deplasare, ori căutând noi pășuni, ori îndreptându-se către piețele comerciale.

Mai târziu, Imperiul Roman, după ce a cucerit un fragment din trupul Geției, numit Dacia Traiană, pe care l-a abandonat apoi, și-a stabilit granița pe firul Dunării și, pentru a o proteja, a aplicat o strategie de colonizare, dislocând geți și daci de la nord de Dunăre, precum și din alte părți, dar și traci, și iliri și așezându-i în propriile provincii, de la sud de Dunăre, cu un dublu scop: pe de o parte pentru ca respectivii oameni, concentrați inițial în castre și în orașe, numite colonii, să producă bunuri destinate consumului imperial, iar pe de alta pentru a servi ca tampon împotriva hoardelor întărâtate de slavi, sosite în sudul Munteniei cu intenția de a forța frontiera. Concomitent însă, autoritățile imperiale i-au păstrat permanent în rezervă, pentru a-i utiliza, pe vitejii veterani de război, pe care, împroprietărindu-i cu teren arabil, i-au „fidelizat”, transformându-i în locuitori ai unor „villae” - sau gospodării familiale, amplasate invariabil printre „coloniștii” geți, daci, iliri și traci și, în felul acesta, i-au preschimbat într-o masă mai ușor de condus.

„Villae”-le erau gospodării familiale rurale, însă, de îndată ce Imperiul Roman s-a scindat, fragmentându-se în două părți, numite de Apus și de Răsărit, în spațiul sud-dunărean al părții definite ca „bizantină”, unde popoarele migratoare continuau să dea năvală, s-a procedat la o regrupare a populației, mari comunități umane fiind direcționate în așa-zisele „fossate”, sau „localități întărite”, din ținuturile dintre dealuri și munți, cunoscute ca „sapos”, deoarece - precum s-a dovedit mai târziu - așezările se puteau apăra mai ușor.

De asemenea, în urma împărțirii marelui Imperiu Roman în două entități separate, în statul din Răsărit, numit „bizantin”, limba oficială a devenit limba greacă. Totuși, geții și dacii din sudul Dunării, identificați de tot mai mulți cercetători ca fiind vlahi, sau valahi, avantajați de faptul că limba latină vulgară, sau „priscă” provenea din limba pelasgă, utilizată de strămoșii lor, și-au păstrat propriul grai. Când însă, în Imperiul Bizantin, s-a impus limba greacă, lucrurile s-au complicat și valahii de la sud de Dunăre, constrânși de împrejurări, au început să își modifice limba, prin asimilarea unor cuvinte noi, așa încât, în cele din urmă, din vocabularul natal nu s-au mai păstrat decât câteva toponime, toate conservate din limba latină priscă: „Burgulatu”, sau Cetate lată, „Skeptekasas”, sau Șapte case, „Gemellomuntes”, sau Munții gemeni, „Lupofantana”, sau Fântâna lupului și altele încă. Or, tocmai din pricina acelor transformări inerente, care au obturat sursa originară, etimologia cuvântului vlah, sau valah se află în relație cu lingvistica germanică, unde termenul „walh”, sau „walah”, cu sensul de „străin”, sau „ne-german”, provine din denumirea „poporului celtic al volcilor”, cu care germanicii teutoni și-au intersectat traseul în cursul unor expediții de pradă efectuate în Galia în anii 110-100 î.Hr. Mai apoi, prin secolele 3 și 4 d.Hr., pe germanici soarta și interesele i-au mânat în toată Europa, obligându-i să intre în contact atât cu slavii, cât și cu alte popoare migratoare, și astfel etnonimul „walah”, folosit pentru a-i desemna pe membrii populațiilor supuse de romani, s-a răspândit cu ușurință în toată partea centrală, apoi în cea orientală a vechiului continent.

Dar valahii de la nord de Dunăre, printre care se prenumărau locuitorii orașului Giurgiu, precum și ai satelor Slobozia, Frătești, Bălănoaia, Gostinu, Daia, Braniștea și Oinacu, din împrejurimi, nefăcând parte din Imperiul Bizantin decât de câțiva ani - respectiv din momentul când împăratul Justinian repusese sub stăpânire romană o mică fâșie de teren din sudul Munteniei -, iar militarilor bizantini din Cetatea din Insulă neincumbându-le decât misiunea de a supraveghea ținutul, sau cu alte cuvinte, lipsindu-le  posibilitatea de a interacționa cu indigenii, nu și-au schimbat niciodată nici limba, nici portul, neînsușindu-și de la romani decât un singur lucru: credința în Dumnezeu, sau convingerile religioase creștin-ortodoxe. Însă, potrivit legilor nescrise ale existenței, odată cu trecerea timpului diferențierile dintre așezări, dependente de factori exteriori și non-umani, s-au adâncit, așa încât, în scurtă vreme de la extinderea teritoriului bizantin în lunca Dunării, în orașul Giurgiu și în satele Frătești și Daia, al căror spațiu era străbătut de un drum comercial orientat către munți, structurile aristocratice și negustorești au luat avânt, formațiunile militare s-au întărit, iar viața locuitorilor a căpătat un aspect mai civilizat. În schimb, la Slobozia, la Braniștea, la Bălănoaia, la Gostinu și la Oinacu, unde contactul cu comercianții se realiza mai greu, specificul ocupațional a rămas cu preponderență rural, mai toată lumea continuând a se îndeletnici cu agricultura și cu creșterea de animale.

În general însă, beneficiind de o oarecare independență, toate comunitățile trăiau, într-un fel, de sine stătător, conduse de juzi, care, nominal, îi înlocuiseră pe vechii razdi, și le plăteau slavilor așezați amenințător pe lângă ele un tribut anual. Efortul era apreciabil și probabil că îi secătuia pe mulți pământeni, însă, nu se știe din ce motive - poate de teama unui eșec, sau din pricini de rivalitate, în care orgoliul de a deține puterea de unul singur întuneca rațiunea -, nimeni dintre valahi nu a încercat, niciodată, nici să unifice triburile de indigeni, nici să înșele dominația slavă, sau să construiască alte fortificații și alte șanțuri de apărare. Și totuși, se pare că pasivitatea autohtonilor nu era generată de frică, și cu atât mai puțin de o concepție pesimistă a existenței, ci reprezenta, pur și simplu, expresia unei înțelegeri surprinzătoare a valahilor cu năvălitorii slavi, care, având în comun dușmănia pentru bizantini, nu numai că nu și-au devenit ostili reciproc, ci, la puțin timp după expansiunea răsăriteană, chiar s-au apropiat și au început să conlucreze. Nu duceau însă un trai idilic, deoarece, atrase de Imperiul Bizantin ca de un miraj, tot mai multe triburi răsăritene coborau spre sud și, din pricina suprapopulării, foarte frecvent membrii lor, care beau în exces și se drogau cu ierburi, căpătând un comportament deviant, pigmentat cu perversiuni sexuale, ca incestul și pederastia, se încăierau, dând naștere unor conflicte intercomunitare dezvoltate până la cel mai înalt nivel. Valahii totuși îi suportau și chiar se pare că, fascinați de prăzile pe care năvălitorii le aduceau de la sud de fluviu, le cereau sfatul și se instruiau mutual. 

De aceea, tuturor neamurilor din sudul european li s-a părut cât se poate de natural ca în anul 545, când mai multe hoarde de „năvălitori barbari”, cel mai probabil slavi, au atacat o cetate de la nord de Dunăre (neidentificată încă de cercetători, dar presupus a fi fost ori fortăreața Turris, sau Turnu Măgurele, ori Bărboși, de lângă Galați, ori chiar cetatea Tyras, sau Cetatea Albă), prădând-o și pustiind-o, printre ei să se afle și grupuri de geți, evident, însoțindu-i pe invadatori de bună voie, și nu constrânși. Reacția cea mai imprevizibilă însă a manifestat-o împăratul Justinian, care, înfuriat cumplit de un asemenea act, în anul 545 s-a aliat cu anții - sau cu o altă ramură a triburilor răsăritene - și, mobilizându-și soldații, a declanșat o înspăimântătoare campanie de pedepsire împotriva nimicitorilor cetății, recoltând un răsunător succes în urma căruia, în chip de răsplată, dar intenționând să și dezbine comunitățile migratoare, le-a propus anților un parteneriat, oferindu-le, pentru a păzi frontiera, atât o sumă de bani cât și posibilitatea de a se instala în fortăreața distrusă de slavi. Iar anții, încântați, au acceptat, angajându-se să repare cetatea, precum și să-i alunge din teritoriu pe avarii și pe bulgarii turci care mișunau prin preajma posesiunilor  imperiale din lunca Dunării. Conform unor surse istorice însă, în același an, sclavinii, considerându-i pe anți trădători, i-ar fi atacat energic și nu i-ar fi slăbit până nu i-ar fi spulberat. Nu mult mai târziu însă, realizând că, luptând între ei, îi făceau un serviciu împăratului Justinian, favorizându-i pe bizantini, sclavinii și anții au început tratative și, împăcându-se, cândva între anii 545 și 549, la final, dorind a testa rezultatul, au trecut la sud de Dunăre, într-un iureș comun, au pătruns adânc în ținut, au atacat provinciile imperiale și nu s-au întors decât după ce au strâns „munți de pradă” și au luat o mulțime de prizonieri, pe care, aducându-i în Câmpia Română, i-au transformat în sclavi, ceea ce, din moment ce au început a manifesta preocupări funciare, le-a reliefat cât se poate de clar intenția de a se sedentariza.

Prin urmare, schimbările administrative inițiate de Justinian de-a lungul anilor- subsumate reorganizării gestionării ținutului de lângă fluviu, în urma căreia dioceza Tracia s-a separat de provinciile Scythia Minor și Moesia Secunda -, n-au avut nici o șansă de a-i intimida pe slavi, care, ca întotdeauna, îndemnați mai mult de instinct decât de judecată (căci, dacă nu își asigurau mijloace de trai mai consistente riscau să piară ca seminție), s-au adunat puhoi și, în toamna anului 550, cooptându-i printre ei și pe războinicii instalați în depresiuni, s-au așezat pe malul Dunării, în mlaștini și în zăvoaie, atât la est și la vest de Slobozia, cât și în câmpiile dinspre Gostinu, dinspre Braniștea și dinspre Oinacu și, murdari, flămânzi, zdrențăroși, cu veșmintele mai mult închipuite, și-au întins tabăra pe țărmul apei, chiar pe granița imperială, și n-au mai plecat.

În decembrie a început să ningă, apoi Dunărea a înghețat și copacii au încremenit de ger, dar nici în luna februarie a noului an, când prin aer se târau cețuri albe, și nici mai târziu, când apele au început să se umfle, nu s-au mai clintit de acolo, silindu-i pe bizantini, prin atitudinea lor, să se întrebe ce voiau, de fapt. Însă răspunsul, deși învederat, întrucât toată lumea înțelegea că slavii aveau nevoie de un ținut al lor, dar și de sprijin, pentru a trăi, se lăsa așteptat, iar concretizarea lui în acțiuni umanitare era încă și mai improbabilă. De aceea, în timp ce bizantinii s-au mărginit doar să-i privească și să-i studieze, împărțindu-i, conform cronicarilor lor, în trei neamuri distincte, numite sclavini (termen derivat din cuvântul proto-slav „slovenin”, provenit la rândul lui din noțiunea „slovo”, cu sensul de „cuvânt”, responsabilă cu denumirea tuturor comunităților răsăritene cu numele generic de „slavi”), veneți, sau spori și anți, migratorii și-au văzut de treabă, rămânând în continuare pe malul Dunării, slabi, murdari și neîngrijiți, cu vite scheletice și cu cai costelivi, dar netemători, ca o perpetuă amenințare pentru conducătorii imperiali de la Constantinopol. Iar perseverența lor a dat randament, deoarece, observând, în cele din urmă, că n-au de gând să plece, bizantinii au intrat la idei și, convocând consiliul imperial, le-au poruncit conducătorilor de provincii și de dioceze ca, întorcându-se în ținutul lor, să procedeze la fortificarea neîntârziată cu cetăți de apărare a graniței de nord.

Dispoziția împărătească, asemenea celorlalte, pe slavi i-a lăsat indiferenți; pe valahi însă, care, în ultimul timp, înregistrau totuși tot mai numeroase  ciocniri cu migratorii, pentru locurile de pășunat, sau pentru alte pricini, i-a determinat să își facă griji și, poate, să înceapă să mediteze la o cale de a se retrage dintr-un astfel de parteneriat păgubos, impus și inechitabil; s-au lovit însă, ca și în anii anteriori, de propria ineficiență, provenită din neunificare și, triști, dezamăgiți, cu speranțele moarte, nu le-a mai rămas decât, ca de atâtea ori când întâmpinau greutăți, să se roage lui Dumnezeu. Iar o consemnare documentară efectuată de Valentinian, ultimul episcop dobrogean la Tomis, care coresponda în limba latină cu papa Virgilius, aflat la Roma, păstrând contactul cu biserica ortodoxă de la Constantinopol, confirmă că, într-adevăr, în secolul 6, sub dominația slavă, românii au acordat ortodoxiei o atenție din ce în ce mai vie.

Capitolul 2: Avarii

În cea de-a doua jumătate a secolului 6, puțin după anul 550, Imperiul Roman de Răsărit, numit bizantin, alarmat de manevrele misterioase ale populației slave, care concentra trupe la frontiera de nord, fatalist, prevăzător și foarte bine organizat, și-a continuat, pentru a reduce riscurile unei prea mari permeabilități în ținut, opera de fortificare, așa încât, prin anul 555, când lucrările s-au încheiat, conducătorii de la Constantinopol dispuneau, în zonele mai vulnerabile, dar, mai ales, în adâncul  Peninsulei Balcanice, unde atacau năvălitorii de preferință, de peste 600 de mari cetăți, orientate spre  partea de sud a Dunării, în jurul unor regiuni preponderent rurale. Acestora, dispuse cazon pe trei linii de apărare, li se adăugau și fortărețele de la nord de fluviu, precum Cetatea Giurgiu, așa încât, după ce brâul defensiv s-a consolidat, iar soldații s-au încartiruit în garnizoane, faptul că vreme de mai bine de două decenii hoardele de sclavini, de anți, de veneți sau de spori nu au mai îndrăznit să atace imperiul s-a înscris în sfera normalității.

Dar, în anul 565, împăratul Justinian a decedat și, nu mult timp după moartea lui, pentru a preveni tulburările provocate de succesiunea la tron, autoritățile bizantine, prea puțin interesate de a mai întări frontiera, și-au retras trupele de pe fâșia de teren de la nord de Dunăre, cucerită cândva de Constantin cel Mare și întinsă, de la Drobeta până la Brăila, pe o lungime de nu mai puțin de 700 de kilometri, iar ca urmare a acestui act Imperiul Bizantin a pierdut controlul asupra graniței dinspre Câmpia Română. De asemenea, tot în decurs de câțiva ani, bizantinii au abandonat, pe rând, majoritatea punctelor fortificate din sudul extrem al Munteniei, sau „capetele de pod” din ținutul  barbar, retrăgându-și soldații, și pe latura de nord a imperiului nu au mai păstrat, pentru a apăra imensa graniță, trasată acum pe firul Dunării, decât un număr mic de garnizoane, precum unitatea din Cetatea Giurgiu, sau altele, de același fel, absolut necesare asigurării unui minim control asupra integrității teritoriale. 

Dar răul fusese comis deja: observând mișcările de trupe, cu aspect de repliere, de la frontieră, numaidecât, intuind slăbiciunea imperială, o mulțime de alte populații de anți, de sclavini, de veneți și de spori, care, până atunci, așteptaseră în expectativă, undeva în nordul Câmpiei Române, au coborât și s-au așezat în lunca Dunării, printre valahii și printre nomazii de la Slobozia, de la Bălănoaia, de la Frătești, de la Daia, de la Gostinu, de la Braniștea și de la Oinacu, desigur, cu intenția deloc ascunsă ca, la momentul optim, să treacă fluviul și să atace imperiul. Nu sunt date care să demonstreze, sau să infirme, că s-au instalat și în orașul Giurgiu; dar, ținând cont de aversiunea lor superstițioasă față de fortărețe, despre care erau convinși că le puteau provoca o mulțime de boli, și de faptul că în Cetatea din Insulă încă se mai aflau militari bizantini, e de presupus că s-au mărginit a se stabili mai departe, în jurul orașului, printre oamenii pauperi de la periferie. 

Tot cam prin vremea aceea, un alt popor migrator, războinic și rudimentar, nomad nativ, vorbitor, probabil, al unei limbi turcice, numit avar, a pornit, izgonit de alte triburi, de pe meleagurile sale originare, situate în Asia Centrală și, după vreo 10 ani de peregrinări, a poposit, în sfârșit, în stepele dinspre Marea Neagră. Nu era un neam pașnic și nici inofensiv, dar, în scurta sa existență, în care componenții își duseseră viața mai mult în căruțe, trăind din jafuri și din tâlhării, avusese mai mult ghinion decât noroc, așa încât, în anul 557, când comunitățile turce din jurul lor l-au învins și l-au alungat, pentru a nu pieri de inaniție, a trebuit să fugă spre Europa, unde, condus de marele han, sau kagan Bayan, s-a instalat, în sfârșit, în zona Dunării de Jos, în apropiere de Pont. Până atunci, nici un avar nu știa că se poate trăi și altfel decât omorând și prădând; însă, de îndată ce și-au întins corturile pe lângă Deltă, toți au observat, uluiți, că existau popoare care, în schimbul serviciilor lor militare, primeau bani de la bizantini și o duceau destul de bine. De aceea, în anul 558, pe când suveranul Justinian încă era în viață, kaganul Bayan a trimis un emisar la Constantinopol, cu însărcinarea de a-l ruga pe împărat să le permită a se stabili în imperiu, pe pământ dobrogean, de preferință - pe care, de altfel, l-au și revendicat -, unde, contra unei sume anuale de bani, îi puteau fi utili apărând frontierele bizantine de năvălitori.

Împăratul Justinian însă, care nu avea nevoie de alte triburi migratoare la frontieră, nu a deliberat mult și a respins oferta.

Dar kaganul Bayan a perseverat și, în anul 562, a expediat la Constantinopol o nouă solie, cu aceleași revendicări; împăratul Justinian însă l-a respins din nou, așa încât, până în anul 565, când suveranul bizantin s-a stins din viață, avarii au continuat să stea la nord de Pont, într-un provizorat care îi agasa. 

În anul 567 însă, când la conducerea Imperiului Roman de Răsărit ajunsese  împăratul Justin al II-lea, kaganul Bayan a renunțat să se mai roage de bizantini și, aliindu-se cu longobarzii, s-a năpustit, în fruntea trupelor coalizate, asupra gepizilor din Bazinul Panonic, precum și asupra părții vestice a spațiului transilvănean, nimicind totul în calea lui, apoi, cu o parte din oameni, așezându-se în locul ocupat până atunci de gepizi; destul de mulți avari însă, poate dintr-un calcul politic, sau ca rezultat al unei strategii militare, au rămas pe mai departe în mlaștinile de la nord de Pont. 

În Panonia și în Transilvania, din pricină că prezența avară îi incomoda grozav, dacii și slavii aflați acolo și-au manifestat  indignarea, protestând și probabil încercând să se opună; însă kaganul Bayan avea un plan al său, bine conturat, așa încât a înăbușit revolta, stabilindu-și  centrul politic în fertila câmpie panonică, apoi, mereu animat de gândul de a deveni client bizantin, pentru a primi subvenții, le-a poruncit soldaților săi, rămași pe lângă Pont, să-i respingă pe sclavinii, pe anții și pe bulgarii care, apropiindu-se de frontiere, voiau a năvăli în imperiu pentru a-l prăda. Supușii avari au îndeplinit ordinul conducătorului lor, izgonindu-i pe intruși ori de câte ori au încercat a forța frontiera și teritoriul bizantin de la sud de Dunăre a scăpat nevătămat.

Dar devotamentul și vitejia avarilor n-au slujit la nimic, deoarece nici împăratul Justin al II-lea nu a acceptat a îi plăti lui Bayan subzidii, așa încât, înfuriat de comportamentul neprietenos al bizantinilor, kaganul nomad și-a mobilizat oștirea și, întâi în anul 568, apoi în anul 570 și, în cele din urmă, în anul 573 a atacat el însuși imperiul, devastându-l, ucigând și incendiind. Iar izbucnirea sa necontrolată a generat, în sfârșit, consecințe, căci, dorind să aibă pace - mai ales că, între timp, longobarzii plecaseră în masă către Italia -, autoritățile bizantine au încheiat un pact de neagresiune cu poporul avar.

Înțelegerea Imperiului Bizantin cu kaganul Bayan se pare însă că, deși i-a temperat pe avari, i-a înfuriat încă și mai mult pe slavi, care, în anul 579, sătui de așteptare și plictisindu-se, poate, doar să se uite, peste apa Dunării, către imperiu, fără a se alege cu ceva palpabil din asta, s-au adunat din toate părțile Câmpiei Române, cumulând o oștire de circa 100 000 de luptători și, comandați de o căpetenie necunoscută, au trecut fluviul, năvălind în Tracia și în Elada exact în vremea când pe scaunul împărătesc se afla monarhul  Tiberios al II-lea. Apoi, conform cronicarilor vremii, după ce au prădat ținutul timp de 4 ani, s-au răspândit în teritoriu și „s-au așezat pretutindeni”, speriindu-l cumplit pe suveran, care, pentru a-i îndepărta din ținutul său, i-a cerut ajutorul kaganului Bayan și doar așa, aliat cu avarii, s-a încumetat să-i atace pe nepoftiți.

Campania însă a avut succes și, de unde, până atunci, bizantinii se aflaseră în inferioritate, foarte curând au preluat inițiativa, mânându-i pe slavi din urmă ca pe niște oi și, undeva prin Iliria, silindu-i să treacă la nord de Dunăre în mare grabă; acolo, împăratul bizantin și armata sa au rămas pe loc, foarte mulțumiți că, în sfârșit, eliminaseră o primejdie mortală de pe teritoriul imperial. Kaganului Bayan și oștenilor săi însă li s-a pus la dispoziție o parte a flotei bizantine, cu care aceștia să traverseze apa, pentru a-i putea urmări apoi pe slavi mai departe, prin lunca Dunării, spre răsărit, printre modeste așezări valahe, dintre care unele se numeau Oinacu, sau Gostinu, sau Braniștea, sau Frătești, sau Bălănoaia. 

Apoi, undeva în sudul Câmpiei Române, poate prin zona râurilor Făgădău sau Bibița, sau chiar mai sus, către Uzunu, avarii i-au prins pe slavi într-un fel de cursă, i-au atacat și i-au învins; însă n-au avut șansa de a-i extermina, deoarece, precum au consemnat mai târziu cronicarii în prima relatare păstrată despre existența unor triburi slave în Câmpia Munteniei, urmăriții s-au desprins din încercuire, pierind, dispersați, prin mlaștini și prin păduri, iar avarii victorioși s-au retras în Panonia, de unde, grație acelui succes militar, au început a-și exercita influența încă mai pronunțat. 

Totuși, această înfrângere nu i-a învățat nimic pe slavi, care, știind că dacă nu-și vor asigura un mijloc de trai vor muri, s-au regrupat rapid și, întăriți cu triburi de confrați de-ai lor, sosiți într-un șir necontenit din nord, au năvălit de mai multe ori în imperiu, retrăgându-se însă, încărcați cu prăzi, de fiecare dată, așa încât, pe la anul 580, toată Valahia, atât la șes, cât și în munți, era ocupată de comunități răsăritene, dispuse tot timpul a-i ataca pe bizantini și a-i jefui. Iar sistemul operativ funcționa atât de bine încât în scurt timp, încurajați, dar și dornici de a nu mai pierde vremea, o mulțime de anți, de sclavini, de spori și de veneți s-au așezat permanent la sud de Dunăre, unde s-au organizat în uniuni tribale. 

Însă conducătorii Imperiului Bizantin, de la Constantinopol, cărora slavii le deveniseră atât de ostili încât îi considerau dușmani de moarte, au socotit că răbdarea lor se isprăvise și, excedați de perspectiva ca din ce în ce mai multe ținuturi să le fie colonizate de migratori, în anul 580, nădăjduind a-i învrăjbi din nou pe avari și pe sclavini, mai ales că, în ultimul timp, aceștia se aliaseră și îi atacau constant, au manevrat ca 6 000 de supuși ai hanului Bayan, racolați din Panonia și plătiți regește, să treacă la nord de Dunăre, cu sprijinul flotei imperiale, să caute a-i împresura pe slavi și, dacă era posibil, să-i omoare pe toți.

Potrivit cronicarului Menander Protector, operațiunea s-a desfășurat în secret, miile de soldați avari, îmbarcați pe corăbii, navigând încet, în aval, întâi pe lângă Zimnicea, apoi pe lângă orașul Giurgiu, apoi până în capătul Câmpiei Române, unde, acostând în Deltă, au atacat pe nepregătite mai multe așezări de sclavini de la gurile Dunării, din partea de nord, conduse de căpetenii între care se remarca slavul Dauritas, sau Daurentios, au ucis, de-a valma, bărbați, femei și copii, au luat pradă în oi și vite și au pus foc în urma lor. Nu se știe câte făpturi omenești au scăpat cu viață; dar e foarte limpede că, din moment ce bizantinii au mobilizat atâția luptători de elită pentru un simplu asalt, satele slave din Delta Dunării erau atât numeroase, populate intens, cât și foarte puternice, capabile de a înfrunta orice inamic.

Dar politica imperială de dezbinare, practicată de bizantini, constând în a-i  asmuți pe migratori unii împotriva altora, determinându-i a se sfâșia reciproc, conținea probabil erori, oferind, totuși, posibilitatea unor pierderi teritoriale, deoarece, după anul 580, avarii înșiși, revenind temporar din Panonia în nordul Mării Negre, unde societățile rămase se înmulțiseră și se consolidaseră, au început, sub pretextul că împăratul de la Constantinopol încă nu le plătise subvenții pentru a îi apăra frontiera, a jefui așezările din Scythia Minor aproape în mod regulat. Pe de altă parte, cum nici sclavinii nu dispăruseră în totalitate, iar Câmpia Română era împânzită de triburi slave, atunci, în anii aceia se pare că a fost momentul când respectivele comunități, păstrându-și, totuși, tipul specific de organizare - potrivit căruia luptătorii erau cantonați prin depresiuni, pentru a nu fi surprinși în preajma Dunării și măcelăriți -, și-au împărțit habitatul muntean, o parte a slavilor ocupând lunca fluviului, iar anții, veneții și sporii răspândindu-se atât în teritoriul dintre râul Olt și Dobrogea, și dintre Dunăre și Munții Carpați, cât și în câmpiile verzi din Moldova. 

În toată această vreme, când forfota migratorilor slavi polariza atenția întregii lumi, în Panonia, în mod insidios, a căpătat ființă Imperiul avar, cu un accentuat caracter sedentar, care, cenzurând nativele impulsuri războinice ale membrilor săi, a îngăduit, în Câmpia Munteniei, instalarea unui climat stabil, liniștit, propice - conform unor vase lucrate manual din anii aceia, cu urme de deget, descoperite de arheologi în siturile din Țara Românească, precum și unui „declin al cimitirelor detectabile”, identificat de specialiști - dezvoltării unor relații extrem de pașnice între valahii mai numeroși și dominatorii slavi. Totuși, potrivit unor ipoteze istorice, susținute, indirect, cu probe, se pare că slavii înțelegeau coabitarea într-un chip original, așa încât, mai târziu, a devenit evident că unii reprezentanți ai lor, probabil cneji, aveau ca unică preocupare perceperea de la juzii autohtoni, pe baza autorității forței, a unui tribut în natură - sau în vite, în piei, în brânzeturi, în miere, în vin și în cereale. Și, foarte curând, esența dogmatică a activității lor s-a concretizat într-un îndemn inedit, adresat de slavi indigenilor, care a devenit proverbial: „Semănați și secerați, noi o să vă luăm numai o parte din produse”.

Slavii însă, deveniți tot mai autoritari, își foloseau puterea pentru a-i controla pe indigeni


























Capitolul 3: Bizantinii







































Capitolul 4: Bulgarii




































Capitolul 5: Valahii



































Capitolul 6: Vicina





































Capitolul 7: Pecenegii










































Capitolul 8: Cumanii

































Capitolul 9: Imperiul




































Capitolul 10: Tătarii






































Capitolul 11: Ortodoxia













































Capitolul 12: Independența






























Capitolul 13: Genovezii






















Capitolul 14: Agonia





















Capitolul 15: Moartea

